Vabariigi Valitsuse määruse „Vabariigi Valitsuse julgeolekukomisjoni ülesanded, töökord, koosseis, julgeolekukomisjoni ülesannete täitmiseks vajalike alakomisjonide ja nõukogude moodustamise kord ning teiste osalistega koostöö korraldus“ eelnõu seletuskiri

1. Sissejuhatus

1.1. Sisukokkuvõte

Eelnõu on koostatud 1. oktoobril 2026. a jõustunud kriisiolukorra ja riigikaitse seaduse (edaspidi KORKS) rakendamiseks. 

Sisulisi muudatusi tehakse Vabariigi Valitsuse julgeolekukomisjoni (edaspidi VVJK) ülesannetes. Kuna VVJK on Vabariigi Valitsuse tööorgan, sätestatakse osa tema seni seadustes reguleeritud ülesannetest, mis tunnistati 1. oktoobril 2026. a kehtetuks, edaspidi käesolevas määruses. Samuti jäetakse KORKSiga tehtud muudatustest tulenevalt osa seniseid ülesandeid VVJK ülesannete hulgast välja. Lisaks täpsustatakse VVJK juures tegutseva küberjulgeoleku nõukogu ülesandeid.

Ülejäänud osas vastab eelnõu jätkuvalt senisele VVJK põhimäärusele ja senine regulatsioon jääb muutmata.

Eelnõuga ei kaasne täiendavat halduskoormust ega selle suurenemist.

1.2 Eelnõu ettevalmistajad
Eelnõu ja seletuskirja on koostanud Riigikantselei õigusosakonna nõunik Eero Svarval (eero.svarval@riigikantselei.ee, 693 5537) ning julgeoleku ja riigikaitse koordinatsioonibüroo ametnikud. Eelnõu ja seletuskirja on keeleliselt toimetanud Riigikantselei tugitegevuste osakonna büroo- ja dokumendihalduse valdkonna keeletoimetaja Piret Grigorjeva (piret.grigorjeva@riigikantselei.ee, 693 5507).

2. Eelnõu sisu ja võrdlev analüüs

Eelnõu koosneb üheksast paragrahvist ja selle sisu kattub valdavas osas senise Vabariigi Valitsuse määrusega (edaspidi VVJK põhimäärus)[footnoteRef:1]. [1:  Vabariigi Valitsuse 11.12.2015 määrus nr 129 „Vabariigi Valitsuse julgeolekukomisjoni põhimäärus“, RT I, 20.06.2025, 23.] 


Eelnõu § 1 sõnastatakse sarnaselt senise määruse §-ga 1, mille tekst viiakse vastavusse KORKSiga. 

Eelnõu §-des 2, 4–7 ja 9 võrreldes senise määrusega muudatusi ei tehta.

Eelnõu §-s 3 sätestatakse VVJK ülesanded. Kuni 01.10.2026 olid VVJK ülesanded sätestatud riigikaitseseaduses ja mitmes teises seaduses. Kuna VVJK on Vabariigi Valitsuse tööorgan, ei sätesta KORKS enam VVJK ülesandeid seaduse tasandil, vaid need kehtestab Vabariigi Valitsus määrusega. VVJK seniseid ülesandeid analüüsiti ka KORKSi seletuskirjas, kus selgitati, millised seni seaduses sätestatud ülesanded nähakse edaspidi ette Vabariigi Valitsuse määruses ning millisele asutusele või organile antakse need ülesanded, mida VVJK edaspidi ei täida.[footnoteRef:2] [2:  Vt Kriisiolukorra ja riigikaitse seaduse eelnõu (668 SE) seletuskiri, lk 37. Kättesaadav: Eelnõud – Riigikogu] 


Eelnõuga jäetakse VVJK ülesannete hulgast välja järgmised senise VVJK põhimääruse §-s 3 sätestatud ülesanded (või muudetakse nende sõnastust):
· VVJK kujundab Vabariigi Valitsuse pädevuses olevates küsimustes julgeoleku-, riigikaitse- ja kriisireguleerimispoliitika seisukohti (senise VVJK põhimääruse § 3 lõike 1 punkt 1).

Eelnõuga jäetakse selliselt sõnastatud ülesanne VVJK ülesannete hulgast välja. KORKSi § 7 punkti 1 kohaselt kujundab kriisiolukorraks valmistumise ja selle lahendamise poliitika Vabariigi Valitsus. KORKSi § 8 lõike 1 kohaselt arutab VVJK riigi julgeoleku seisukohalt olulisi küsimusi ning täidab muid talle õigusaktidega määratud ja Vabariigi Valitsuse antud riigi julgeoleku ja riigikaitsega seotud ülesandeid. Käesoleva eelnõu § 3 lõike 1 punkti 1 kohaselt annab VVJK hinnanguid riigi julgeolekuolukorrale.

· VVJK juhib julgeolekupoliitika aluste, riigikaitse ja kriisireguleerimise strateegiliste arengudokumentide ning riigi kaitsetegevuse kava koostamist (senise VVJK põhimääruse § 3 lõike 1 punkt 2).

Eelnõuga jäetakse see VVJK ülesannete hulgast välja. Tegemist on seni riigikaitseseaduse (RiKS) § 7 lõikes 2 sätestatud VVJK ülesandega, mis KORKSi § 9 lõike 2 punkti 2 kohaselt kuulub edaspidi Riigikantselei ülesannete hulka.

· VVJK koordineerib täidesaatva riigivõimu asutuste tegevust riigikaitse ja kriisireguleerimise planeerimisel, arendamisel ja korraldamisel (senise VVJK põhimääruse § 3 lõike 1 punkt 3).

Eelnõuga jäetakse see VVJK ülesannete hulgast välja. Tegemist on seni RiKSi § 4 lõike 1 punktis 1 sätestatud VVJK ülesandega, mis KORKSi § 7 lõike 2 punkti 3 kohaselt kuulub edaspidi Riigikantselei ülesannete hulka.

· VVJK täidab riigisaladuse ja salastatud välisteabe seadusega komisjonile pandud ülesandeid riigisaladuse kaitse korraldamisel (senise VVJK põhimääruse § 3 lõike 1 punkt 7).

Nimetatud ülesanne on seotud riigisaladuse ja salastatud välisteabe seaduses (RSVS) sätestatud VVJK ülesannetega ning jäetakse eelnõust välja, kuna KORKSi jõustumisel 01.10.2026 tunnistati RSVSi § 24 kehtetuks. Samuti muudeti RSVSi § 22 lõike 2 punkti 4, § 23 lõike 3 punkti 4 ja § 52 lõike 1 punkti 7 selliselt, et edaspidi esitavad pädevad asutused ettepanekud salastatud teabe kaitsel tuvastatud puuduste kõrvaldamiseks ja õigusrikkumiste vältimiseks VVJK asemel asjaomasele ministeeriumile ja Riigikantseleile.

Eeltoodut arvestades sätestatakse eelnõu § 3 lõikes 1 VVJK ülesanded tervikuna uuesti.

Punkti 1 kohaselt annab VVJK hinnanguid riigi julgeolekuolukorrale. Sarnane ülesanne oli seni sätestatud julgeolekuasutuste seaduse (JAS) § 10 lõike 1 punktis 2. Kuna JASi § 10 tunnistati 01.10.2026 kehtetuks, sätestatakse nimetatud ülesanne edaspidi eelnõu § 3 lõike 1 punktis 1. Nimetatud ülesanne on sätestatud ka senise VVJK põhimääruse § 3 lõike 1 punktis 5.

Punkti 2 kohaselt määrab VVJK kindlaks riigi julgeolekuteabe vajadused, kavandab riigi julgeolekule olulise tähtsusega teabe kogumist ning koordineerib riigi julgeolekuteabe hanke ja analüüsi kava väljatöötamist. Riigi julgeolekuteabe vajaduste kindlaksmääramise ülesanne oli seni sätestatud JASi § 10 lõike 1 punktis 3 ning ülejäänud ülesanded VVJK põhimääruse § 3 lõike 1 punktis 6. JASi § 10 kehtetuks tunnistamise tõttu koondatakse nimetatud ülesanded eelnõu § 3 lõike 1 punkti 2.

Punkti 3 kohaselt koordineerib VVJK julgeolekuasutuste ja kaitseväeluure tegevust. Sama ülesanne oli seni sätestatud VVJK põhimääruse § 3 lõike 1 punktis 4 ning JASi § 10 lõike 1 punktis 1.

Punkti 4 kohaselt korraldab VVJK vajaduse korral riigikaitset ja tsiviilkriise puudutava teabe edastamise Vabariigi Valitsusele, asjaomastele valitsusasutustele, Vabariigi Presidendile, Riigikogu esimehele ja asjaomastele Riigikogu komisjonidele. Sama põhimõte oli sätestatud JASi § 10 lõikes 2, mis tunnistati 01.10.2026 kehtetuks, kuna tegemist ei ole küsimusega, mis eeldaks reguleerimist seaduse tasandil. Seetõttu nähakse vastav põhimõte edaspidi ette käesolevas eelnõus. Sarnaselt senise regulatsiooniga täidab VVJK seda ülesannet vajaduse korral, mis tähendab, et teabe edastamise vajaduse üle otsustab VVJK.

Punkti 5 kohaselt täidab VVJK muid seadusega pandud või Vabariigi Valitsuse antud ülesandeid. Sama ülesanne oli sätestatud senise VVJK põhimääruse § 3 lõike 1 punktis 8 ning eelnõuga seda sisuliselt ei muudeta. Näiteks tuleneb VVJK-le seadusega pandud ülesanne RSVSi § 35 lõike 4 punktist 2, mille kohaselt otsustab VVJK välislepingu puudumise korral riigisaladuse edastamise välisriigile, rahvusvahelisele organisatsioonile või muule seaduses nimetatud isikule.

Eelnõu §-s 8 tehakse Justiits- ja Digiministeeriumi ettepanekul muudatused seonduvalt komisjoni juures tegutseva küberjulgeoleku nõukogu (edaspidi ka nõukogu) ülesannetega ja selle töö korraldamisega. Eelnõuga täpsustatakse eelnõu § 8 lõike 1 punktides 1 ja 2 sätestatud nõukogu ülesandeid. 

Punkti 1 kohaselt koordineerib küberjulgeoleku nõukogu riikliku küberjulgeoleku tagamist ja annab suuniseid küberjulgeoleku poliitika kujundamiseks. Ülesanne hõlmab küberjulgeoleku valdkonna arengu jälgimist ja hindamist ning sellest lähtudes valdkonna poliitika kujundamiseks vajalike suuniste andmist.

Punkti 2 kohaselt võtab küberjulgeoleku nõukogu küberjulgeoleku valdkonnas seisukohti ja kujundab selle valdkonna arengut. Muudatusega täpsustatakse, et nõukogu seisukohtade võtmine ei ole seotud üksnes konkreetsete küberjulgeoleku valdkonda puudutavate plaanide või dokumentidega. Nõukogu ülesanne on laiem ning võimaldab tal võtta oma pädevuse piires seisukohti küberjulgeoleku valdkonda puudutavates küsimustes ja seeläbi kujundada valdkonna arengut.

Lisaks täiendatakse Justiits- ja Digiministeeriumi ettepanekul eelnõu § 8 lõiget 9. Muudatuse kohaselt loetakse nõukogu otsus vastuvõetuks ühehäälselt, kui ükski nõukogu liige ei nõua hääletamist. Sellega ühtlustatakse nõukogu otsuste vastuvõtmise kord eelnõu § 5 lõikes 2 sätestatud VVJK otsuste vastuvõtmise korraga.
3. Eelnõu vastavus Euroopa Liidu õigusele

Eelnõu ei ole seotud Euroopa Liidu õiguse rakendamisega. 

4. Määruse mõjud

Eelnõuga viiakse VVJK ülesanded kooskõlla KORKSiga. Võrreldes kuni 01.10.2026 kehtinud VVJK põhimäärusega ei kaasne kavandatavate muudatustega olulist mõju valitsusasutuste, VVJK ega selle liikmete tegevusele või töökorraldusele. Samuti ei kaasne määrusega uusi ega varem analüüsimata mõjusid, sealhulgas KORKSi rakendussätetega seadustes tehtud muudatustest tulenevaid mõjusid.

Eelnõuga ei panda valitsusasutustele täiendavaid ülesandeid ega kaasne selle rakendamisega uusi kohustusi või ülesandeid teistele asutustele ega isikutele. Eelnõuga ei kaasne täiendavat halduskoormust ega selle suurenemist.

5. Määruse rakendamisega seotud tegevused, vajalikud kulud ja määruse rakendamise eeldatavad tulud

Määruse rakendamisel kulusid ja tulusid ei kaasne.

6. Määruse jõustumine

Määrus jõustub üldises korras.

7. Eelnõu kooskõlastamine, huvirühmade kaasamine ja avalik konsultatsioon

Eelnõu esitati kooskõlastamiseks ministeeriumidele. Eelnõu kohta esitasid märkused Justiits- ja Digiministeerium ning Kaitseministeerium. Lisaks esitas eelnõule arvamuse Eesti Põllumajandus-Kaubanduskoda. Esitatud märkused ja nende arvestamise kohta antud selgitused on lisatud seletuskirjale.

